CELEX: 
Language: sk
Date: 2020-10-14 00:00:00
Title: DELEGOVANÉ NARIADENIE KOMISIE (EÚ) …/… ktorým sa dopĺňa nariadenie Európskeho parlamentu a Rady (EÚ) 2016/429, pokiaľ ide o požiadavky na zdravie zvierat, certifikáciu a nahlasovanie pri premiestňovaní produktov živočíšneho pôvodu zo suchozemských živočíchov v rámci Únie

DÔVODOVÁ SPRÁVA
            
            
               1.KONTEXT DELEGOVANÉHO AKTU
            
            
               Nariadením Európskeho parlamentu a Rady (EÚ) 2016/429 z 9. marca 2016 o prenosných chorobách zvierat a zmene a zrušení určitých aktov v oblasti zdravia zvierat („právna úprava v oblasti zdravia zvierat“)
                  1
                sa stanovujú pravidlá týkajúce sa prenosných chorôb zvierat. Najmä v časti IV hlave I kapitole 6 sa stanovujú pravidlá produkcie, spracovania a distribúcie produktov živočíšneho pôvodu v rámci Únie. V kapitole 6 sa Komisia takisto poveruje prijímaním rôznych delegovaných aktov, ktorými sa dopĺňajú pravidlá už stanovené v uvedenom nariadení.
            
            
               Časť rozsahu pôsobnosti niektorých z týchto prenesených právomocí je už upravená pravidlami stanovenými delegovaným nariadením Komisie (EÚ) 2020/687 zo 17. decembra 2019, ktorým sa dopĺňa nariadenie (EÚ) 2016/429 Európskeho parlamentu a Rady, pokiaľ ide o pravidlá prevencie a kontroly určitých chorôb zo zoznamu
                  2
               . Predovšetkým sa delegovaným nariadením (EÚ) 2020/687 stanovujú doplňujúce pravidlá týkajúce sa opatrení na kontrolu chorôb vrátane opatrení na zmiernenie rizika a obmedzení týkajúcich sa premiestňovania zásielok produktov živočíšneho pôvodu vyprodukovaných alebo spracovaných v reštrikčných pásmach zriadených pre choroby kategórie A, B a C, ako sa uvádzajú v článku 9 ods. 1 písm. a), b) a c) nariadenia (EÚ) 2016/429 a ako sa vymedzujú vo vykonávacom nariadení Komisie (EÚ) 2018/1882 o uplatňovaní niektorých pravidiel prevencie a kontroly chorôb na kategórie chorôb zo zoznamu a o vytvorení zoznamu druhov a skupín druhov predstavujúcich značné riziko šírenia uvedených chorôb zo zoznamu
                  3
               . 
            
            
               Cieľom tohto návrhu delegovaného nariadenia je preto stanoviť pravidlá, ktoré nie sú upravené delegovaným nariadením Komisie (EÚ) 2020/687 a ktoré sa týkajú premiestňovania zásielok produktov živočíšneho pôvodu zo suchozemských zvierat v rámci Únie v kontexte prevencie a kontroly určitých chorôb zo zoznamu a objavujúcich sa chorôb. V tomto návrhu delegovaného nariadenia sa uplatňuje rovnaký prístup ako v aktoch Únie prijatých pred nariadením (EÚ) 2019/429, ktorými sa stanovujú podmienky pre distribúciu produktov živočíšneho pôvodu, keďže sa ukázalo, že pravidlá stanovené v týchto aktoch sú účinné pri predchádzaní šíreniu týchto chorôb v rámci Únie. V tomto návrhu delegovaného nariadenia sa najmä uplatňuje rovnaký prístup ako v smernici Rady 2002/99/ES zo 16. decembra 2002 ustanovujúcej pravidlá pre zdravie zvierat, ktorými sa riadi produkcia, spracovanie, distribúcia a uvádzanie produktov živočíšneho pôvodu určených na ľudskú spotrebu na trh
                  4
               .
            
            
               Tento návrh delegovaného nariadenia sa prijíma ako súčasť nového legislatívneho rámca týkajúceho sa zdravia zvierat stanoveného nariadením (EÚ) 2016/429, ktorý ponúka väčšiu konzistentnosť, pokiaľ ide o požiadavky na zdravie zvierat, a väčšiu flexibilitu pre príslušné orgány členských štátov.
            
            
               Týmto návrhom delegovaného nariadenia sa stanovujú najmä tieto pravidlá, ktorými sa dopĺňa nariadenie (EÚ) 2016/429, pokiaľ ide o požiadavky na zdravie zvierat, certifikačné a informačné požiadavky na premiestňovanie zásielok produktov živočíšneho pôvodu zo suchozemských zvierat v rámci Únie:
            
            
               a)povinnosti prevádzkovateľov pri premiestňovaní týchto zásielok;
            
            
               b)informácie, ktoré majú byť uvedené v certifikátoch zdravia zvierat povinne sprevádzajúcich tieto zásielky;
            
            
               c)informácie, ktoré majú prevádzkovatelia poskytnúť príslušnému orgánu, aby vopred nahlásili premiestňovanie týchto zásielok; 
            
            
               d)núdzové postupy na nahlasovanie premiestňovania týchto zásielok v prípade výpadkov elektrickej energie a iných porúch systému Traces. 
            
            
               2.KONZULTÁCIE PRED PRIJATÍM AKTU
            
            
               Komisia rozoslala obsah tohto návrhu delegovaného nariadenia členom expertnej skupiny pre zdravie zvierat (E00930). Návrh delegovaného nariadenia bol sprístupnený aj Európskemu parlamentu a Rade, pričom žiadna z inštitúcií nepredložila pripomienky. 
            
            
               Okrem toho sa v období od 17. augusta 2020 do 15. septembra 2020 zozbierali pripomienky zainteresovaných strán k návrhu delegovaného nariadenia v rámci mechanizmu získavania spätnej väzby na účely lepšej právnej regulácie. Spolu bolo doručených päť príspevkov vrátane stanoviska jedného vnútroštátneho príslušného orgánu, jedného konkrétneho jednotlivca a troch anonymných príspevkov. Príspevky získané v rámci konzultácií sa zohľadnili pri vypracúvaní návrhu delegovaného nariadenia.
            
            
               3.PRÁVNE PRVKY DELEGOVANÉHO AKTU
            
            
               Toto delegované nariadenie sa má prijať v rámci nariadenia (EÚ) 2016/429, a najmä podľa jeho článku 166 ods. 3, článku 168 ods. 3 a článku 169 ods. 5.
            
            
               DELEGOVANÉ NARIADENIE KOMISIE (EÚ) …/…
            
            
               z 14. 10. 2020,
            
            
               ktorým sa dopĺňa nariadenie Európskeho parlamentu a Rady (EÚ) 2016/429, pokiaľ ide o požiadavky na zdravie zvierat, certifikáciu a nahlasovanie pri premiestňovaní produktov živočíšneho pôvodu zo suchozemských živočíchov v rámci Únie
            
         
         
            
               (Text s významom pre EHP)
            
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Európskeho parlamentu a Rady (EÚ) 2016/429 z 9. marca 2016 o prenosných chorobách zvierat a zmene a zrušení určitých aktov v oblasti zdravia zvierat („právna úprava v oblasti zdravia zvierat“)
                  5
               , a najmä na jeho článok 166 ods. 3, článok 168 ods. 3 a článok 169 ods. 5,
            
            
               keďže:
            
            
               (1)Nariadením (EÚ) 2016/429 sa stanovujú pravidlá týkajúce sa okrem iného produkcie, spracovania a distribúcie produktov živočíšneho pôvodu zo suchozemských zvierat v rámci Únie. Takisto sa v ňom stanovuje, že Komisia prijme delegované akty, ktorými upraví podrobné požiadavky dopĺňajúce pravidlá už stanovené v uvedenom nariadení, a najmä preventívne opatrenia vrátane opatrení na zmiernenie rizika a obmedzenie premiestňovania zásielok produktov živočíšneho pôvodu zo suchozemských zvierat, ako aj nahlasovanie takéhoto premiestňovania vopred s cieľom zabezpečiť, aby tieto produkty nespôsobili šírenie chorôb zo zoznamu alebo objavujúcich sa chorôb v rámci Únie.
            
            
               (2)Okrem toho by pravidlá stanovené v tomto akte mali zohľadňovať pravidlá Únie na premiestňovanie zásielok produktov živočíšneho pôvodu zo suchozemských zvierat v rámci Únie, ktoré sú stanovené v aktoch Únie prijatých pred nariadením (EÚ) 2016/429, a najmä v smernici Rady 2002/99/ES, keďže sa preukázalo, že sú účinné v boji proti šíreniu chorôb zvierat. V pravidlách stanovených v tomto akte by sa mali zohľadňovať aj skúsenosti získané pri uplatňovaní pravidiel stanovených v uvedených predchádzajúcich aktoch a tieto pravidlá by sa mali prispôsobiť novému legislatívnemu rámcu pre zdravie zvierat stanovenému v nariadení (EÚ) 2016/429.
            
            
               (3)V článku 166 nariadenia (EÚ) 2016/429 sa stanovujú všeobecné povinnosti prevádzkovateľov týkajúce sa zdravia zvierat vo všetkých fázach produkcie, spracovania a distribúcie produktov živočíšneho pôvodu zo suchozemských zvierat vrátane premiestňovania zásielok týchto produktov v rámci Únie. Stanovujú sa v ňom najmä povinnosti prevádzkovateľov týkajúce sa šírenia chorôb zo zoznamu a objavujúcich sa chorôb, a to najmä vtedy, keď príslušný orgán zaviedol v mieste produkcie alebo spracovania týchto produktov núdzové opatrenia alebo obmedzenia premiestňovania. Za kontrolu šírenia chorôb zo zoznamu a objavujúcich sa chorôb preto nie sú zodpovední len prevádzkovatelia, ale aj príslušné orgány. V tomto nariadení by sa preto mala stanoviť jasná povinnosť prevádzkovateľov premiestňovať zásielky takýchto produktov vyprodukovaných alebo spracovaných na miestach, na ktoré sa vzťahujú núdzové opatrenia alebo obmedzenia premiestňovania, až po získaní povolenia od príslušného orgánu a za podmienok stanovených pre toto povolenie. 
            
            
               (4)V článku 168 nariadenia (EÚ) 2016/429 sa stanovujú určité požiadavky na informácie, ktoré musí obsahovať certifikát zdravia zvierat vyžadovaný pri premiestňovaní zásielok produktov živočíšneho pôvodu zo suchozemských zvierat, a splnomocňuje sa ním Komisia na prijímanie delegovaných aktov, ktorými sa tieto informácie doplnia. V tomto nariadení by sa preto mali stanoviť požiadavky na informácie, ktoré musí obsahovať certifikát zdravia zvierat povinne sprevádzajúci zásielky takýchto produktov vyrobených a spracovaných na miestach, na ktoré sa vzťahujú núdzové opatrenia alebo obmedzenia premiestňovania uvedené v článku 166 ods. 2 nariadenia (EÚ) 2016/429. Súčasťou by mali byť informácie o dodržiavaní všetkých podmienok stanovených príslušným orgánom, pokiaľ ide o premiestňovanie týchto zásielok. Požiadavky na informácie, ktoré sa majú stanoviť v tomto nariadení, treba zohľadniť vo vzore certifikátu zdravia zvierat pre produkty živočíšneho pôvodu stanovenom v samostatnom vykonávacom akte, ktorým sa stanovujú pravidlá jednotného uplatňovania nariadenia (EÚ) 2017/625 a nariadenia o zdraví zvierat (EÚ) 2016/429, pokiaľ ide o vzory úradných certifikátov, úradných potvrdení a vzorové vyhlásenia pre určité kategórie suchozemských zvierat a zárodočné produkty z nich.
            
            
               (5)Článkom 169 nariadenia (EÚ) 2016/429 sa stanovujú pravidlá pre nahlasovanie premiestňovania produktov živočíšneho pôvodu zo suchozemských zvierat do iných členských štátov vopred a Komisia sa splnomocňuje prijímať delegované akty týkajúce sa požiadaviek na informácie pri takomto nahlasovaní vopred a na núdzové postupy pre nahlasovanie vopred v prípade výpadkov elektrickej energie a iných porúch systému Traces. V tomto nariadení by sa preto mali stanoviť informačné povinnosti prevádzkovateľov pri nahlasovaní vopred. V záujme harmonizácie informácií poskytovaných pri nahlasovaní vopred s cieľom zabezpečiť, aby príslušnému orgánu v mieste určenia boli doručené všetky potrebné údaje o zásielke, by sa v tomto nariadení mali stanoviť aj požiadavky na obsah nahlásenia vopred podľa jednotlivých situácií, keď sa to vyžaduje v súlade s nariadením (EÚ) 2016/429, a podmienky, ktoré by mali spĺňať produkty živočíšneho pôvodu, aby sa mohlo povoliť ich premiestnenie do iných členských štátov, ako aj podrobné informácie o núdzových postupoch pre takéto nahlasovanie. 
            
            
               (6)Keďže systém Traces je integrovanou zložkou automatizovaného systému riadenia informácií pre úradné kontroly (IMSOC), ako sa uvádza v článkoch 131 až 136 nariadenia (EÚ) 2017/625, mali by sa použiť pohotovostné opatrenia zavedené pre IMSOC podľa pravidiel stanovených vo vykonávacom nariadení Komisie (EÚ) 2019/1715
                  6
               .
            
            
               (7)Týmto nariadením sa stanovuje úplný súbor pravidiel, ktorými sa upravujú aspekty zdravia zvierat pri premiestňovaní zásielok produktov živočíšneho pôvodu zo suchozemských zvierat v rámci Únie, obsah certifikátu zdravia zvierat, ktorý musí sprevádzať takéto zásielky, a povinnosti súvisiace s nahlasovaním vopred. Keďže tieto pravidlá sa majú uplatňovať súbežne a navzájom spolu súvisia, mali by sa stanoviť v jedinom akte, a nie v samostatných aktoch s viacerými krížovými odkazmi, aby sa v záujme transparentnosti uľahčilo ich uplatňovanie a predišlo duplicite pravidiel. Je to takisto v súlade s prístupom, ktorý sa prijal nariadením (EÚ) 2016/429.
            
            
               (8)Toto nariadenie by sa malo uplatňovať od 21. apríla 2021 v súlade s dátumom uplatňovania nariadenia (EÚ) 2016/429,
            
            
               PRIJALA TOTO NARIADENIE:
            
            
               Článok 1
            
            
               Predmet úpravy a rozsah pôsobnosti
            
            
               Týmto nariadením sa dopĺňajú pravidlá, ktoré sú stanovené v nariadení (EÚ) 2016/429 a ktoré sa týkajú premiestňovania zásielok produktov živočíšneho pôvodu zo suchozemských zvierat v rámci Únie, pokiaľ ide o:
            
            
               a)povinnosti prevádzkovateľov pri premiestňovaní zásielok produktov živočíšneho pôvodu zo suchozemských zvierat vyprodukovaných alebo spracovaných v prevádzkarňach, potravinárskych podnikoch alebo pásmach, na ktoré sa vzťahujú núdzové opatrenia alebo obmedzenia premiestňovania uvedené v článku 166 ods. 2 nariadenia (EÚ) 2016/429, v rámci Únie; 
            
            
               b)požiadavky na informácie, ktoré sa majú uviesť v certifikátoch zdravia zvierat, stanovené v článku 167 ods. 1 nariadenia (EÚ) 2016/429 (certifikácia zdravia zvierat);
            
            
               c)požiadavky na informácie, ktoré treba uviesť pri nahlasovaní premiestňovania týchto zásielok do iných členských štátov vopred, stanovené v článku 169 ods. 1 nariadenia (EÚ) 2016/429 (nahlasovanie vopred);
            
         
         
            
               d)núdzové postupy stanovené v článku 169 ods. 1 nariadenia (EÚ) 2016/429, ktoré sa týkajú nahlasovania premiestňovania týchto zásielok v prípade výpadkov elektrickej energie a iných porúch systému Traces. 
            
            
               Článok 2
            
            
               Povinnosti prevádzkovateľov, ktorí premiestňujú zásielky produktov živočíšneho pôvodu
            
            
               Prevádzkovatelia premiestňujú v rámci Únie zásielky produktov živočíšneho pôvodu zo suchozemských zvierat, na ktoré sa vzťahujú núdzové opatrenia alebo obmedzenia pohybu uvedené v článku 166 ods. 2 nariadenia (EÚ) 2016/429, len vtedy, ak: 
            
            
               a)premiestnenie príslušný orgán miesta pôvodu povolil; a 
            
            
               b)zásielky spĺňajú podmienky na udelenie povolenia požadované v súlade s písmenom a).
            
            
               Článok 3
            
            
               Certifikát zdravia zvierat na účely premiestňovania zásielok produktov živočíšneho pôvodu
            
            
               Okrem informácií požadovaných v súlade s článkom 168 ods. 1 nariadenia (EÚ) 2016/429 musí certifikát zdravia zvierat obsahovať aj informácie uvedené v prílohe k tomuto nariadeniu.
            
            
               Článok 4
            
            
               Informačná povinnosť prevádzkovateľov vopred nahlasovať premiestňovanie zásielok produktov živočíšneho pôvodu do iných členských štátov
            
            
               Prevádzkovatelia pri nahlasovaní vopred poskytnú príslušnému orgánu členského štátu pôvodu okrem informácií požadovaných v súlade s článkom 168 ods. 1 nariadenia (EÚ) 2016/429 aj informácie uvedené v prílohe k tomuto nariadeniu a urobia tak pri každej zásielke produktov živočíšneho pôvodu uvedených v článku 1 tohto nariadenia.
            
            
               Článok 5
            
            
               Núdzové postupy
            
            
               V prípade výpadkov elektrickej energie alebo iných porúch systému Traces príslušný orgán v mieste pôvodu zásielok produktov živočíšneho pôvodu uvedených v článku 1 tohto nariadenia, ktoré sa majú premiestniť do iného členského štátu, musí dodržať pohotovostné opatrenia pre systém Traces a vnútroštátne systémy členských štátov v prípade neplánovanej alebo plánovanej nedostupnosti zavedené pre systém riadenia informácií pre úradné kontroly (IMSOC) v článku 46 vykonávacieho nariadenia (EÚ) 2019/1715.
            
            
               Článok 6
            
            
               Nadobudnutie účinnosti a uplatniteľnosť
            
            
               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            
            
               Uplatňuje sa od 21. apríla 2021.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
         
         
            
               V Bruseli 14. 10. 2020
            
            
               
                     Za Komisiu
               
               
                     predsedníčka
                     Ursula VON DER LEYEN
               
               
            
         
         
            
                  
                     (1)
                  
                        Ú. v. EÚ L 84, 31.3.2016, s. 1. 
               
               
                  
                     (2)
                  
                        Ú. v. EÚ L 174, 3.6.2020, s. 64. 
               
               
                  
                     (3)
                  
                        Ú. v. EÚ L 308, 4.12.2018, s. 21.
               
               
                  
                     (4)
                  
                        Ú. v. ES L 18, 23.1.2003, s. 11.
               
               
                  
                     (5)
                  
                        Ú. v. EÚ L 84, 31.3.2016, s. 1.
               
               
                  
                     (6)
                  
                        Vykonávacie nariadenie Komisie (EÚ) 2019/1715 z 30. septembra 2019, ktorým sa stanovujú pravidlá fungovania systému riadenia informácií pre úradné kontroly a jeho zložiek („nariadenie o IMSOC“) (Ú. v. EÚ L 261, 14.10.2019, s. 37).
               
            
      
    ---documentbreak--- 
      
         
         
            
               PRÍLOHA
            
            
               Informácie, ktoré sa majú uviesť v certifikátoch zdravia zvierat sprevádzajúcich zásielky produktov živočíšneho pôvodu zo suchozemských zvierat pri premiestňovaní v rámci Únie
            
            
               a)názov/meno a adresa odosielateľa a príjemcu;
            
            
               b)názov a adresa zariadenia/prevádzkarne alebo miesta odoslania;
            
            
               c)názov a adresa zariadenia/prevádzkarne alebo miesta určenia;
            
            
               d)opis produktov živočíšneho pôvodu vrátane týchto údajov:
            
            
               i)kategória produktu podľa vymedzenia v článku 2 delegovaného nariadenia (EÚ) 2020/687:
            
            
               –čerstvé mäso (v prípade potreby uveďte kategóriu),
            
            
               –mäsové výrobky,
            
            
               –prírodné obaly/črevá,
            
            
               –surové mlieko, mledzivo a výrobky na báze mledziva,
            
            
               –mliečne výrobky,
            
            
               –vajcia,
            
            
               –vaječné výrobky,
            
            
               –zmiešané výrobky (s uvedením zložiek živočíšneho pôvodu);
            
            
               ii)živočíšny druh, z ktorého bol produkt živočíšneho pôvodu získaný;
            
            
               iii)členský štát alebo región pôvodu suroviny;
            
            
               iv)ošetrenie(-ia) produktu živočíšneho pôvodu;
            
            
               v)v prípade potreby označenie umiestnené na produkte živočíšneho pôvodu;
            
         
         
            
               vi)miesto a dátum jeho produkcie alebo spracovania;
            
            
               e)množstvo produktu živočíšneho pôvodu;
            
            
               f)dátum a miesto vydania certifikátu zdravia zvierat; meno, funkcia a podpis úradného veterinárneho lekára a pečiatka príslušného orgánu miesta pôvodu zásielky;
            
            
               g)názov choroby zo zoznamu alebo objavujúcej sa choroby, v dôsledku ktorej sú zavedené obmedzenia premiestňovania v [zariadení/prevádzkarni, potravinárskom podniku alebo pásme v mieste odoslania;
            
            
               h)podrobné informácie o splnení podmienok na udelenie povolenia podľa článku 2 tohto nariadenia a buď:
            
            
               i) názov a dátum uverejnenia príslušného právneho aktu prijatého Komisiou v Úradnom vestníku Európskej únie, v ktorom sa uvedené podmienky stanovujú; alebo
            
            
               ii) odkaz na právny akt alebo pokyn, ktorý schválil a zverejnil príslušný orgán a v ktorom sa stanovujú dané podmienky.